Grondonteiening: ‘Ons saai nié paniek nie’Alana Bailey Die burgerregte-organisasie AfriForum het Donderdag gesê hy sit sy veldtog voort om internasionale regerings in te lig oor die eiendomsbedreiging en plaasmoorde in Suid-Afrika, ondanks kritiek wat Lindiwe Sisulu, minister van internasionale betrekkinge en samewerking, teenoor dié organisasie uitgespreek het. Dit volg nadat die Suid-Afrikaanse regering Woensdag gesê het “organisasies soos AfriForum” versprei onakkurate inligting oor grondhervorming “wat vrees en paniek saai”, en dat “geen Suid-Afrikaner deur hul eie regering bedreig word nie”. Die regering het op sy beurt gereageer op onder meer Peter Dutton, Australië se minister van binnelandse sake, wat in ŉ onderhoud met The Daily Telegraph gesê het sy departement is besig om ondersoek in te stel na ŉ reeks maniere om wit Suid-Afrikaanse boere te help om vinnig na Australië te kan emigreer. Alana Bailey, adjunk uitvoerende hoof van AfriForum, het gesê die organisasie verwerp Sisulu se bewerings dat die burgerregte-organisasie verkeerde inligting versprei en paniek saai. Bailey het gesê al die feite wat AfriForum bekend maak, kan wel bevestig word. “Dit is ’n feit dat die ANC as regerende party in Desember 2017 tydens sy nasionale kongres onteiening sonder vergoeding as beleid aanvaar het. Dit is ook ’n feit dat die Suid-Afrikaanse parlement op 27 Februarie 2018 met ’n meerderheid gestem het ten gunste daarvan dat ’n proses begin word om onteiening sonder vergoeding moontlik te maak. “Verder is dit ’n feit dat plaasboere tans ernstig bedreig word. ’n Ontleding van die Suid-Afrikaanse Polisiediens se statistiek van die afgelope 21 jaar dui daarop dat daar, konserwatief bereken, gemiddeld meer as een plaasaanval per dag en meer as een plaasmoord per week plaasvind,” het sy gesê. Bailey meen dit is juis noodsaaklik dat die burgerlike samelewing ’n veldtog van hierdie aard aanpak en ondersteun omdat die regering volgens haar “skynbaar nie hierdie feite as onaanvaarbaar beskou nie”. “Die minister se gerusstelling oor regeringsoptrede wat binne die grondwetlike raamwerk sal geskied, bied geen gemoedsrus nie, aangesien die wysiging van die Grondwet deel is van die proses ten gunste waarvan die parlement gestem het. Die regering mag buitelandse regerings en meningsvormers se intelligensie onderskat, maar ons as AfriForum maak ons nie daaraan skuldig nie,” het sy laat hoor. Bailey het vroeër gesê Dutton se houding behoort stof tot nadenke vir die regering te wees. “Dit moet as waarskuwing dien dat Suid-Afrika die gevaar loop om nog meer produktiewe, lojale burgers te verloor as daar nie met erns na hul kommer oor kwessies soos eiendomsregte geluister word en daadwerklike aksies geloods word om probleme soos misdaad in die land aan te pak nie.” Sy het gesê AfriForum se standpunt bly dat oplossings vir die probleme wat Afrikaners en ander minderhede in Suid-Afrika ondervind, gevind moet word en dat ’n toekoms aan die suidpunt van Afrika geskep moet word waarin ook Afrikaners en ander minderhede blywend vry, veilig en voorspoedig kan voortbestaan. “Die organisasie verwelkom verder enige internasionale druk wat die uitdagings wat minderhede in die gesig staar in die kollig plaas en die regering help oortuig om dit te prioritiseer.”